มติกขช.ให้พาณิชย์ตั้งโต๊ะรับซื้อข้าว26ก.พ.นี้แก้ราคาตกต่ำ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
25 ก.พ. 2553

ที่ประชุมกขช.มีมติให้พาณิชย์ตั้งโต๊ะรับซื้อข้าวตั้งแต่วันที่ 26 ก.พ.เป็นต้นไปแก้ราคาข้าวตกต่ำ ไตรรงค์ซื้อมาแล้วยังไม่ขายใน3-4เดือนนี้แน่นอน
นายไตรรงค์  สุวรรณคีรี  รองนายกรัฐมนตรีด้านเศรษฐกิจ กล่าวว่า ที่ประชุมคณะกรรมการนโยบายข้าวแห่งชาติ (กขช.) มีมติให้กระทรวงพาณิชย์ ตั้งจุดรับซื้อข้าวจากเกษตรกรตั้งแต่วันที่ 26 ก.พ.เป็นต้นไปเพื่อแก้ไขราคาข้าวตกต่ำ โดยกำหนดราคารับซื้อดังนี้ ข้าวความชื้น 15% รับซื้อ 10,000บาทต่อเกวียน ความชื้น 25% รับซื้อ 8,403บาทต่อเกวียน และความชื้น 28% รับซื้อ 7,900บาทต่อเกวียน ซึ่งจะตั้งจุดรับซื้อข้าวใน 5 จังหวัดคือ สุโขทัย พิษณุโลก สุพรรณบุรี อยุธยา และชัยนาท โดยคาดว่าข้าวที่รับซื้อจะมีปริมาณราว 2.9แสนตัน
นายไตตรงค์กล่าวอีกว่า สาเหตุที่มีปริมาณข้าวนาปรังออกมาก่อนฤดูกาลเนื่องจากเกษตรกรรีบปลูกข้าวเนื่องจากกลัวปัญหาน้ำท่วม  ประกอบกับมีกระแสข่าวว่ารัฐบาลจะระบายข้าว 2 ล้านตันจึงทำให้เกิดความผันผวนจนราคาตกต่ำ
ทั้งนี้สำหรับวิธีการรับซื้อในส่วนของเกษตรกรที่ขึ้นทะเบียนกับหน่วยงานตามโครงการประกันราคาสินค้าเกษตรแล้วสามารถนำหลักฐานมาแสดงที่จุดรับซื้อได้ทันที ส่วนผู้ที่ยังไม่ได้ขึ้นทะเบียนขอให้นำหลักฐานเดิมที่จดไว้กับประชาคมมาแสดงที่จุดรับซื้อ
"เมื่อรับซื้อแล้วรัฐบาลจะนำข้าวไปฝากไว้กับโรงสีของเอกชน ซึ่งในช่วงค่ำวันนี้จะขอนัดรับประทานอาหารค่ำกับผู้ประกอบการโรงสีเพื่อขอให้ช่วยอำนวยความสะดวก อย่างไรก็ตามรัฐบาลจะยังไม่มีการระบายข้าวที่รับซื้อมาภายใน 3-4 เดือนนี้ ฉะนั้นพ่อค้าอย่าหวังจะมาซื้อข้าวจากรัฐบาลเพราะผมยังไม่ขาย ถ้าจะซื้อก็ขอให้ไปซื้อจากชาวนาโดยตรง"นายไตรรงค์กล่าว
นายไตรรงค์กล่าวว่า สำหรับกลุ่มเกษตรกรที่จะเดินทางมาชุมนุมที่ทำเนียบรัฐบาลในวันพรุ่งนี้อยากขอร้องว่าอย่ามาเลย เพราะ กขช.ได้ดำเนินการแก้ปัญหาราคาข้าวตกต่ำให้แล้ว